30.6.2022.
LV
Eiropas Savienības Oficiālais Vēstnesis
C 251/91 Trešdiena, 2021. gada 15. decembris
13. atkārtoti uzsver nepieciešamību izskaust politiskās un administratīvās saites ar organizēto noziedzību, veicot skaidrus pretkorupcijas aizsardzības pasākumus un efektīvu kriminālvajāšanu plašu rezonansi guvušās korupcijas lietās; aicina ES palielināt atbalstu uz nopelniem balstītas publiskās pārvaldes konsolidācijai; pauž īpašas bažas par ziņojumiem un apsūdzībām, kas norāda uz saiknēm starp augsta līmeņa politiķiem un organizētās noziedzības grupējumiem, savukārt tiesu sistēma ir neefektīva šo apgalvojumu risināšanā; uzsver, ka Rietumbalkānu valstīs būvniecības nozare ir viena no neaizsargātākajām nozarēm pret organizēto noziedzību un korupciju;
14. ar bažām atzīmē, ka noziedzīgas organizācijas izmanto Covid-19 krīzi, arī ļaunprātīgi izmantojot būtiska medicīniskā aprīkojuma un pakalpojumu tiešu publisko iepirkumu veselības aprūpes struktūrām, pārdodot viltotus Covid-19 sertifikātus un pastiprinot nenodrošinātu aizdevumu došanas praksi; aicina Rietumbalkānu iestādes rīkoties pret viltotām vakcīnām un vakcinācijas kartēm; aicina Komisiju sasaistīt budžeta atbalstu ar skaidriem korupcijas apkarošanas mērķiem; šajā sakarā uzsver nepieciešamību izveidot stabilus mehānismus īstenošanas uzraudzībai;
15. atgādina, ka IPA III paredz stingrus nosacījumu un ka finansējums ir jāregulē vai pat jāaptur ievērojama regresa vai pastāvīga progresa trūkuma gadījumā tā saukto “pamattiesību” jomā, it sevišķi tiesiskuma un pamattiesību jomā, ietverot cīņu pret korupciju un organizēto noziedzību; uzsver, ka ES drošības interesēs un tās pienākums ir nodrošināt, lai ES finansējums nekļūtu neefektīvs, stiprinot korumpētu politiķu un privileģētu uzņēmumu klientelisma tīklus;
16. norāda, ka saikne starp organizēto noziedzību, politiku un uzņēmējdarbības vidi pastāvēja pirms Dienvidslāvijas sabrukuma un ir turpinājusies kopš 1990. gadiem; nosoda atbildīgo iestāžu šķietamo nevēlēšanos atvērt bijušās Dienvidslāvijas arhīvus; tādēļ atkārtoti aicina atvērt bijušās Dienvidslāvijas arhīva materiālus un jo īpaši piešķirt piekļuvi bijušās Dienvidslāvijas slepenā dienesta (UDBA) un Dienvidslāvijas Tautas armijas slepenā dienesta (KOS) lietām un nodot lietas atpakaļ attiecīgajām valdībām, ja tās to pieprasa;
17. uzsver, cik svarīga ir sadarbība un izlūkdatu apmaiņa ar dalībvalstīm, ar starptautiskajiem partneriem, piemēram, Amerikas Savienotajām Valstīm, Kanādu un Apvienoto Karalisti, kā arī ar tādām starptautiskām organizācijām kā NATO, GRECO, Eiropas Drošības un sadarbības organizācija (EDSO) un UNODC;
18. atzinīgi vērtē atjaunoto konstruktīvo ASV iesaisti Rietumbalkānos, arī koncentrēšanos uz korupcijas apkarošanu; šajā saistībā uzsver ASV izpildrīkojumu, kas paredz sankciju piemērošanu personām, kuras veicina situācijas destabilizēšanu Rietumbalkānos, kā arī ASV darbības, kuras vērstas pret personām un struktūrām, kas izdarījušas smagas korupcijas darbības; aicina ES rūpīgi novērtēt iespējamu pievienošanos šādām darbībām;
Konkrēti organizētās noziedzības veidi
19. norāda, ka attiecībā uz cilvēku tirdzniecību Rietumbalkānu valstis ir gan izcelsmes, gan galamērķa un tranzīta valstis un ka tirdzniecībā galvenokārt ir iesaistītas sievietes un meitenes, kuras tirgo seksuālas ekspluatēšanas nolūkā; atzīmē, ka cilvēku tirdzniecība ir noziegums ar visaugstāko saiknes īpatsvaru ar organizēto noziedzību; aicina attiecīgās iestādes pievērst lielāku uzmanību profilaksei tajās grupās un to noturības stiprināšanai, kuras ir neaizsargātas pret cilvēku tirdzniecības risku, vienlaikus uzsverot, ka ir vajadzīga dzimumsensitīva daudznozaru pieeja; atzinīgi vērtē ar starptautiskajiem partneriem, tostarp Interpolu un Eiropolu, veiktos kopīgos pasākumus, kuru rezultātā ir arestēti aizdomās turētie cilvēku tirgotāji un cilvēku kontrabandisti;
20. norāda, ka Rietumbalkānu valstis ir migrantu un bēgļu tranzīta koridors un ka pēdējos gados cilvēku masveida pārvietošanās ir radījusi reģionam un dalībvalstīm milzīgu izaicinājumu; prasa pastiprināt centienus, lai risinātu migrantu kontrabandas problēmu un aizsargātu cilvēku, kurus pārvadā kontrabandisti, jo īpaši nepavadītu nepilngadīgo, pamattiesības, kā arī nodrošināt lielāku informācijas apmaiņu un labāku koordināciju Rietumbalkānu valstu starpā un ar dalībvalstīm; mudina mudina ES un tās dalībvalstis sniegt lielāku palīdzību šo jautājumu risināšanā, piemēram, ar finansiālu un tehnisku atbalstu, slēdzot neformālas un statusa vienošanās un sekmējot sadarbību, izmantojot Kopīgo operatīvo biroju un darbības platformu “Vidusjūras austrumdaļas maršruts”, vienlaikus ņemot vērā Rietumbalkānu ceļa specifiku un vajadzības, kā arī palīdzot nodrošināt pienācīgus uzņemšanas apstākļus; aicina uzlabot ES ārējo robežu aizsardzību sadarbībā ar Rietumbalkānu valstīm;